Anto Liivat

Anto Liivat (sündinud 3. septembril 1982) on Eesti juhtimisõppejõud ja poliitik, Tallinna Linnavolikogu VIII ja IX koosseisu liige.

 Haridus 
Anto Liivat on lõpetanud Tallinna 32. Keskkooli ja EBS-i avaliku halduse erialal, täiendanud ennast Georgetowni ülikoolis Washingtonis Louis DeJoy and Aldona Z. Wos Family Foundation stipendiaadina võrdlevate majandus- ja poliitiliste süsteemide programmis, Tartu Ülikooli Euroopa Kolledžis ja Erickson College International The Art and Scince of Coaching ning CEEMAN-i International Management Teachers Academy programmides.

 Töökäik 
Anto Liivat on Estonian Business Schooli (EBS) bakalaureuseõppe juht ja juhtimise õppetooli lektor ning täienduskoolitusettevõtte Intelligentne Grupphttp://intelligentne.ee/ koolituspartner. 

Aastatel 2014–2019 oli ta Ettevõtluse Arendamise Sihtasutuse nõukogu ja auditikomitee liige.

Varem on ta töötanud EBS Juhtimiskoolituse Keskuses ja juhtinud Kuku Raadios jutusaadet "Skolion". Liivati täienduskoolitusprogrammide klientideks on olnud paljud ettevõtted (AS Tallink Grupp, SEB Pank, Empower AS, Rimi Baltic Group AS), avaliku ja kolmanda sektori organisatsioonid. Ta on juhtinud ka EBS Executive Education Liidri arenguprogrammi ning Executive MBA programmi strateegilise eestvedamise ja lõputööde koostamise mooduleid. Üliõpilaste tagasiside põhjal on ta mitmel korral valitud Estonian Business Schoolihttps://www.ebs.ee/ parimaks õppejõuks.

Alates 2013. aasta juulist juhib ta Kuku raadios majandussaadet "Buum".

 Poliitiline tegevus 
Liivat on olnud Sotsiaaldemokraatliku Erakonna aseesimees, Tallinna linnavolikogu VIII ja IX koosseisu liige, sealhulgas volikogu revisjonikomisjoni juht ja Sotsiaaldemokraatliku Erakonna fraktsiooni esimees, samuti Sotsiaaldemokraatliku Erakonna programmi- ja põhikirjatoimkonna esimees (2010–2016), SDE Tallinna piirkonna aseesimees ning oli Nõmme osakonna juht (2012–2016).

Anto Liivat on Sotsiaaldemokraatliku Erakonna liige 2010. aastast.

Ta oli aastatel 2002–2010 Eestimaa Rahvaliidu liige. Liivat oli erakonna aseesimees, kuulus juhatusse ning oli ka ühenduse Rahvaliidu Noored üks asutajaid. Ta juhtis 2010. aastal Sotsiaaldemokraatliku Erakonna ja Rahvaliidu ühinemisprotsessi.

Liivat oli 2009. aastal Euroopa Parlamendi valimistel Rahvaliidu valimisnimekirja esinumber. Ta viis Eesti erakondade ajaloos läbi esimese valimisplatvormi avatud koostamise, mille raames oli igaühel võimalus erakonna veebilehel esitada oma seisukohti oluliste eluvaldkondade kohta.

Ta kandideeris 2023. aasta valimistel Riigikokku, kogus valimisringkonnas nr 3 (Tallinna Mustamäe ja Nõmme linnaosad) 106 häält ning ei osutunud valituks.

Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 88 häält ning ei osutunud valituks.

Ühiskondlik tegevus 

Anto Liivat oli aastatel 2006–2018 üks 3x3 korvpalli ehk tänavakorvpalli Eesti meistrivõistluste idee autoreid ja eestvedajaid. Ta on Junior Chamber International Business Tallinna ja Eesti Üliõpilaskondade Liidu vilistlaskogu liige.

Aastail 2002–2004 juhtis ta EBS-i üliõpilasesindust ning osales Eesti Üliõpilaskondade Liidu volikogu ja järelevalvetoimkonna töös. Aastail 2007–2008 kuulus ta üliõpilaskondade liidu arengukomisjoni. 

Aastail 2000–2001 oli Liivat Eesti Õpilasesinduste Liidu juhatuse esimees. Tema eestvedamisel kasvas õpilasühendus enam kui 200 liikmeskooliga õpilaste eestkosteorganisatsiooniks. 

Viited

 Välislingid 
 Anto Liivati koduleht

Kategooria:Sotsiaaldemokraatliku Erakonna poliitikud
Kategooria:Rahvaliidu poliitikud
Kategooria:Eesti ettevõtjad
Kategooria:Eesti õppejõud
Kategooria:Sündinud 1982